Tööturuteenus

Tööturuteenus (inglise keeles labour market service, vene keeles услуга рынка труда) on „teenus, mida osutatakse töötule ja tööotsijale töö leidmiseks ja tööalase arengu soodustamiseks ning tööandjale sobiva tööjõu saamiseks“.

Mõisted 
„Tööotsija on isik, kes otsib tööd ja on tööotsijana arvele võetud Eesti Töötukassas.“ 

„Töötu on isik, kes ei tööta, on töötuna arvele võetud Eesti Töötukassas ja otsib tööd. Töötu otsib tööd, kui ta täidab individuaalset tööotsimiskava ning on valmis vastu võtma sobiva töö ja kohe tööle asuma“. 

„Puudega töötu on töötu, kellel on puue puuetega inimeste sotsiaaltoetuste seaduse § 2 tähenduses või keda on nimetatud sama seaduse § 21 lõike 2 punktis 2 või kes on tunnistatud püsivalt töövõimetuks riikliku pensionikindlustuse seaduse alusel“.

Tööturuteenuste osutaja 
Riiklikke tööturuteenuseid pakub Eesti Töötukassa oma piirkondlike osakondade kaudu.

Tööturuteenuste sihtrühm 
Riiklikke tööturuteenuseid osutatakse: 

1) töötule ja tööotsijale, et nad leiaksid töö ja et soodustada nende tööalast arengut;

2) töötajale, et soodustada tööalast arengut;

3) tööandjale, et ta leiaks sobiva tööjõu.

Tööturuteenuste liigid 
Eesti Töötukassa pakub järgmisi teenuseid. 

1. Teavitamine tööturu olukorrast ning tööturuteenustest ja -toetustest 

Teenus hõlmab info jagamist tööturu seisu ja muudatuste, tööturuteenuste sisu ja nende saamise tingimuste ning tööturutoetuste kohta.  

2. Töövahendus 

Töövahendus on nii töötule kui ka tööotsijale sobiva töö leidmine ning tööandjale sobiva töötaja leidmine.  

3. Tööturukoolitus 

Koolitust saab isik, kel puuduvad erialased oskused või kelle oskused vajavad täiendamist või kelle eesti keele oskus või digioskused on ebapiisavad. .  

4. Karjäärinõustamine 

Karjäärinõustamisel saavad osaleda kõik inimesed. Teenus on mõeldud edasiste valikute, karjääri, õppimise või töötamise võimaluste analüüsimiseks.    

5. Tööpraktika 

Teenus on mõeldud praktilise töökogemuse ja oskuste saamiseks tööandja juures. Tööpraktika vajaduse aitab välja selgitada töövahenduskonsultant või juhtumikorraldajaga, arvestades varasemaid töökogemusi, oskusi, teadmisi ja töösoove.  

6. Tööharjutus 

Teenus on mõeldud töötutele nende motivatsiooni, enesekindluse ja sotsiaalse kaasatuse suurendamiseks, mille tulemusena on pikaajaline töötu valmis iseseisvalt tööd otsima ning tööle asuma. 

7. Palgatoetus 

Seda teenust pakutakse tööandjale pikaajalise töötu, noore, vähenenud töövõimega inimese, rahvusvahelise kaitse saaja või hiljuti vanglast vabanenud isiku tööle võtmiseks. Töötukassa hüvitab tööandjale osaliselt töötaja töötasu.  

8. Ettevõtluse alustamise toetus 

Ettevõtluse alustamise toetus on rahaline abi ettevõtlusega alustavale isikule.   

9. Tööruumide ja -vahendite kohandamine 

Töötukassa aitab muuta vähenenud töövõimega inimese tööruumid või töövahendid ligipääsetavaks või kasutatavaks.   

10. Töötamiseks vajaliku abivahendi tasuta kasutada andmine 

Kui vähenenud töövõimega töötaja vajab terviseprobleemide tõttu töötamise jätkamiseks või tööle asumiseks abivahendit, siis töötukassa hangib selle. Abivahendite hulka kuuluvad näiteks ekraanilugemistarkvara, punktkirjaklaviatuur, tõste-, teisaldamis- ja kallutusabivahendid. 

11. Abistamine tööintervjuul 

Teenus on mõeldud vähenenud töövõimega inimesele, kes vajab abi tööandjaga suhtlemisel tööintervjuul. Abi osutatakse näiteks kuulmis- või kõnepuude või muude suhtlemisprobleemide korral.  

12. Tugiisikuga töötamine 

Teenus on mõeldud vähenenud töövõimega inimestele, pikaajalistele töötutele, sotsiaalsete erivajadustega või sõltuvusprobleemidega inimestele, kes vajavad abi ja juhendamist tööl.  

13. Tööalane rehabilitatsioon 

Teenus on mõeldud vähenenud töövõimega inimestele, kellel on tema terviseprobleemide tõttu mitmeid takistusi tööle asumiseks või töö jätkamiseks ning kes vajab seetõttu erinevate spetsialistide ehk rehabilitatsioonimeeskonna abi.

Tööhõiveprogrammiga kehtestatud tööturuteenused 
Tööhõiveprogrammi 2017–2020 alusel osutatakse peale tööturuteenuste ja -toetuste seaduses sätestatud teenuste järgmiseid tööturuteenuseid.

1. Karjääriinfo vahendamine

2. Tööotsingunõustamine

3. Individuaalne töölerakendamine

4. Nõustamine töölesaamise takistuste kõrvaldamiseks

4.1. Psühholoogiline nõustamine

4.2. Võlanõustamine

4.3. Sõltuvusnõustamine

5. Töövalmiduse toetamine

6. Vabatahtlik töö

7. Tööklubi

8. Kvalifikatsiooni saamise toetamine

9. Tasemeõppes osalemise toetus

10. Koolitustoetus tööandjale

11. Ettevõtluse toetamine

Tööturuteenuste rahastamine 
Tööturuteenuste rahastus saadakse peamiselt töötuskindlustusmaksetest ja riigieelarvest ja Euroopa Sotsiaalfondi toetustest. Teenuseid, mis on mõeldud vähenenud töövõimega inimestele, kaasrahastatakse Euroopa Liidu sotsiaalfondist.

Viited 

Teenused
Töö